Heikki Hietamies Vihreät Niityt -musiikkitapahtumassa heinäkuussa 2006.
**Heikki Juhani Hietamies** (s. 1. heinäkuuta 1933 Lappeenranta) on suomalainen toimittaja, juontaja ja kirjailija. Hän on tehnyt uraa toimittajana aikakauslehdissä ja televisiossa. Parhaiten hänet muistetaan useiden musiikkiohjelmien ja -kilpailuiden juontajana. 1980-luvulta lähtien hän on kirjoittanut myös romaaneja ja television fiktiokäsikirjoituksia.

Työura
------

Hietamies valmistui kauppateknikoksi 1958 ja mainoshoitajaksi 1962. Hän toimi Yleisradiossa aluetoimittajana 1968–1970 ja Mainostelevisiossa 1970–1973 viihdepäällikkönä. Aikakauslehdistä hän on työskennellyt toimittajana *Katsossa* 1973–1979 ja *Avussa* 1979–1998. Lisäksi hän on ollut *Apu*-kerhon vetäjä. 

Hietamies juonsi television *Lauantaitansseja* vuosina 1976–1985. Tätä viikoittain esitettyä ohjelmaa seurasi parhaimmillaan jopa puolitoista miljoonaa katsojaa. Esko Mustosen kanssa Hietamies juonsi 1977—1988 Lappeenrannan humppafestivaaleja. Tuolloin hänet alettiin tuntea koko kansan "Humppa-Heikkinä". 

Tangomarkkinoita Hietamies juonsi tapahtuman alusta asti vuodesta 1985 aina vuoteen 1999. Näiden 15 vuoden kunniaksi hänelle myönnettiin vuonna 2010 Tango Finlandia -palkinto. Hietamies luonnehti palkintoa vastaanottaessaan käsitystään juontajan roolista näin: 

> »Itse olen pitänyt ohjenuoranani Yleisradion ajanvieteohjelmien pitkäaikaisen toimittajan ja esimiehen, Antero Alpolan neuvoa: juontajan pitää muistaa, että hän on lavalla sivuhenkilö, ei tapahtuman päätähti. Mutta olen ollut tangolle ja Tangomarkkinoille uskollinen kaikki nämä vuodet, ja nyt tango palkitsi uskollisuuden.» 
> 
> 

Hietamies on juontanut myös Vihreät Niityt -iskelmätapahtuman yhteydessä vuodesta 1999 asti käytyä Toivo Kärki -laulukilpailua*lähde?*. Parhaimmillaan hän teki aktiiviurallaan jopa parisataa juontoa vuodessa eri puolilla Suomea.

Heikki Hietamies on kirjoittanut 22 kirjaa. Ensimmäiset, 1980-luvun alussa julkaistut teokset olivat humoristisia, mutta *Sotapoika*-romaanista (1986) lähtien tuotanto on käynyt vakavammaksi. Hänen romaaniensa pohjalta on tehty Markku Onttosen ohjaama tv-elokuva *Sotapoika* (MTV, 1992) ja Klaus Härön ohjaama elokuva *Äideistä parhain* (2005).

Yksityiselämä
-------------

Hietamies on Laila Hirvisaaren (ent. Laila Hietamies) entinen puoliso ja Eve Hietamiehen isä. Hän on laatinut yhdessä tyttärensä kanssa televisiosarjojen käsikirjoituksia.

Teokset
-------

### Kertomuskokoelmat

* *Everstin näköinen hevonen ja muita tuttuja*, 1981. Otava.
* *Noutotarinoita*, 1989. Otava. (Myös äänikirjana.)

### Romaanit

* *Nämä kun ovat niitä totuusasioita*, 1982. Otava.
* *Se Salosaaren ensimmäinen laiva*, 1983. Otava.
* *Nikolai Tasihinin yleinen sauna*, 1984. Otava. (Myös äänikirjana.)
* *Sitä juhannusta ei tullut*, 1985. Otava.
* *Sotapoika*, 1986. Otava. (Myös äänikirjana.)
* *Sossu*, 1987. Otava.
* *Paha sauma*, 1989. Otava.
* *Kesäkeikka*, 1990. Otava.
* *Koiran yö*, 1991. Otava.
* *Äideistä parhain*, 1992. Otava. (Myös äänikirjana.)
* *Kalkkiviivat*, 1994. Otava. (Myös äänikirjana.)
* *Sydän toivoa täynnä*, 1997. Otava. (Myös äänikirjana.)
* *Tyynen kylä*, 1998. Otava. (Myös äänikirjana.)
* *Sormus*, 2000. Otava. (Myös äänikirjana.)
* *Naisten talvi*, 2002. Otava.
* *Sotatuomari*, 2004. Otava.
* *Soitellen sotaan*, 2005. Otava.
* *Eihän se niin ollut*, 2007. Otava.

### Televisiokäsikirjoitukset

* *Kovaa maata* (yhdessä Eve Hietamiehen kanssa), 1994–1995. YLE / TV1 Fiktio. 12-osainen draamasarja.
* *Sydän toivoa täynnä*, (yhdessä Eve Hietamiehen kanssa), 1996–1997. MTV3 Draama. 15-osainen draamasarja.
* *Kovaa maata* -jatko-osa, 1997. YLE TV1 Draama. TV-näytelmä.

### Muuta tuotantoa

* *Ratsaille rakuunat*, 1984. Lappeenrannan kesäteatteri. Näytelmä.
* *Juhannus 1972*, 1992. Yle. Kuunnelma.
* *Lindin Arvi*, 1999. Otava. Henkilökuva.
* *Minun kaupunkini*, 1999. Lappeenrannan maakuntakirjasto. Runokokoelma.
* *Iltaa, hyvät ihmiset*, 2009. Otava. Muistelmateos.

Lähteet
-------

1. ↑  *Kuka kukin on 2007*, Otava 2006
2. 1 2 3 4 5  Palokangas, Piritta: Heikki Hietamies: "Vaimo sanoo, että olen laiska mies". *IS.fi*, 29.11.2015. Viitattu 9.2.2019.
3. ↑  Heikki Hietamies. Otava.fi. Viitattu 9.2.2019.
4. ↑  "'Moni iso yritys on lähtenyt autotallista!'". *Pispalalainen* 1/2013. Sivu 16. Uutisen verkkoversio.
5. 1 2  Anne Erjansalo, Kaarina Timonen, Veera Karhuvaara: "Toosan" tähdet eivät sammu.  *Ilta-Sanomat Plus*, 10.11.2007, s. 23.
6. 1 2  Seinäjoen Tangomarkkinoiden Tango Finlandia -palkinto Heikki Hietamiehelle. Finland Festivals. Lehdisötiedote, 8.7.2010. Viitattu 9.2.2019.
7. ↑  Historia (Arkistoitu – Internet Archive).Tangomarkkinat. Viitattu 9.2.2019.

Aiheesta muualla
----------------

* Heikki Hietamies Lappeenrannan maakuntakirjaston Carelica-kirjailijat sivuilla
* Heikki Hietamies Otavan www-palvelussa
* Heikki Hietamies Kirjasampo.fi:ssä

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Saksa
* Suomi (KANTO)
* Yhdysvallat
* Tšekki
* Australia

 |
|  |
| Henkilöt | 
* Ritva
* Elonet
* Yle
* Uppslagsverket Finland

 |

 |